Title: ประกาศคณะกรรมการกองทุนเงินทดแทน เรื่อง หลักเกณฑ์ วิธีการ และเงื่อนไข การนำเงินกองทุนไปจัดหาผลประโยชน์

ประกาศคณะกรรมการกองทุนเงินทดแทน
เรื่อง หลักเกณฑ์
วิธีการ และเงื่อนไข การนำเงินกองทุนไปจัดหาผลประโยชน์[๑]

อาศัยอำนาจตามความในข้อ ๘ แห่งระเบียบคณะกรรมการกองทุนเงินทดแทนว่าด้วยการจัดหาผลประโยชน์ของกองทุนเงินทดแทน
พ.ศ. ๒๕๖๒ คณะกรรมการกองทุนเงินทดแทนจึงได้กำหนดหลักเกณฑ์ วิธีการ และเงื่อนไข การนำเงินกองทุนไปจัดหาผลประโยชน์ไว้
ดังต่อไปนี้

ข้อ ๑  ประกาศนี้ให้ใช้บังคับตั้งแต่วันที่ ๑๗ สิงหาคม
๒๕๖๒ เป็นต้นไป

ข้อ ๒  ในประกาศนี้
อันดับความน่าเชื่อถือระยะยาว
หมายความว่า อันดับความน่าเชื่อถือที่สถาบันการจัดอันดับความน่าเชื่อถือจัดให้กับผู้ออก ผู้รับรอง ผู้รับอาวัล ผู้สลักหลัง
หรือผู้ค้ำประกัน หรือหลักทรัพย์ที่มีอายุตั้งแต่หนึ่งปีขึ้นไปนับจากวันที่ออก
อันดับความน่าเชื่อถือระยะสั้น หมายความว่า อันดับความน่าเชื่อถือที่สถาบันการจัดอันดับความน่าเชื่อถือจัดให้กับผู้ออก
ผู้รับรอง ผู้รับอาวัล ผู้สลักหลัง หรือผู้ค้ำประกัน หรือหลักทรัพย์ที่มีอายุต่ำกว่าหนึ่งปีนับจากวันที่ออก
ระเบียบคณะกรรมการ
หมายความว่า ระเบียบคณะกรรมการกองทุนเงินทดแทนว่าด้วยการจัดหาผลประโยชน์ของกองทุนเงินทดแทน
พ.ศ. ๒๕๖๒
สำนักงาน
หมายความว่า สำนักงานประกันสังคม
คณะกรรมการ
หมายความว่า คณะกรรมการกองทุนเงินทดแทน

ข้อ ๓  การลงทุนในหลักทรัพย์ที่มีความมั่นคงสูงหรือมีความเสี่ยงต่ำตามข้อ
๖ (ก) ของระเบียบคณะกรรมการให้เป็นไปตามหลักเกณฑ์ วิธีการ และเงื่อนไข ดังต่อไปนี้
๓.๑ เงินฝากหรือบัตรเงินฝากตามข้อ
๖ (ก) (๑) ให้ลงทุนเฉพาะธนาคารที่มีอัตราส่วนเงินกองทุนต่อสินทรัพย์เสี่ยง (BIS ratio) ตามที่ธนาคารแห่งประเทศไทยกำหนด 
๓.๒ ตราสารแห่งหนี้ตามข้อ
๖ (ก) (๓) ให้สามารถลงทุนได้ตามที่กระทรวงการคลังหรือธนาคารแห่งประเทศไทยเป็นผู้ออก
๓.๓ การลงทุนในตราสารแห่งหนี้ตามข้อ
๖ (ก) (๕) (๖) กรณีรัฐบาลต่างประเทศเป็นผู้ออก
ผู้รับรอง ผู้รับอาวัล ผู้สลักหลัง หรือผู้ค้ำประกัน ให้ลงทุนเฉพาะผู้ออก ผู้รับรอง
ผู้รับอาวัล ผู้สลักหลัง หรือผู้ค้ำประกัน หรือหลักทรัพย์ที่ได้รับอันดับความน่าเชื่อถือระยะยาวนานาประเทศขั้นต่ำ
ตั้งแต่ BBB- หรือเทียบเท่าขึ้นไป และระยะสั้นนานาประเทศ ตั้งแต่ A๒ หรือเทียบเท่าขึ้นไป
๓.๔ การลงทุนในตราสารในประเทศตามข้อ
๖ (ก) (๙) และ (๑๐) ให้เป็นไป ดังต่อไปนี้
(๑)
กรณีธนาคารตามกฎหมายว่าด้วยธุรกิจสถาบันการเงิน ธนาคารที่มีกฎหมายเฉพาะจัดตั้งขึ้น หรือนิติบุคคลที่จัดตั้งขึ้นตามกฎหมายไทยเป็นผู้ออก
ผู้รับรอง ผู้รับอาวัล ผู้สลักหลัง หรือผู้ค้ำประกัน และได้รับการจัดอันดับความน่าเชื่อถือในประเทศไทย
ให้ลงทุนในผู้ออก ผู้รับรอง ผู้รับอาวัล ผู้สลักหลัง
หรือผู้ค้ำประกัน หรือหลักทรัพย์ที่มีอันดับความน่าเชื่อถือระยะยาวในประเทศไทยขั้นต่ำตั้งแต่
A- หรือเทียบเท่าขึ้นไป และระยะสั้นในประเทศไทยตั้งแต่ F๑+ หรือเทียบเท่าขึ้นไป
(๒) กรณีธนาคารตามกฎหมายว่าด้วยธุรกิจสถาบันการเงิน
ธนาคารที่มีกฎหมายเฉพาะจัดตั้งขึ้น หรือนิติบุคคลที่จัดตั้งขึ้นตามกฎหมายไทยเป็นผู้ออก
ผู้รับรอง ผู้รับอาวัล ผู้สลักหลัง หรือผู้ค้ำประกัน และได้รับการจัดอันดับความน่าเชื่อถือระยะยาวนานาประเทศ
ให้ลงทุนในผู้ออก ผู้รับรอง ผู้รับอาวัล ผู้สลักหลัง หรือผู้ค้ำประกัน หรือหลักทรัพย์ที่มีอันดับความน่าเชื่อถือระยะยาวนานาประเทศขั้นต่ำตั้งแต่
BBB- หรือเทียบเท่าขึ้นไป และระยะสั้นนานาประเทศตั้งแต่ A๑+ หรือเทียบเท่าขึ้นไป
๓.๕ การลงทุนในตราสารในประเทศตามข้อ
๖ (ก) (๑๑) และ (๑๓) ให้เป็นไป ดังต่อไปนี้
(๑) กรณีที่ได้รับการจัดอันดับความน่าเชื่อถือในประเทศไทย
ให้ลงทุนในตราสารหรือผู้ออกที่ได้รับอันดับความน่าเชื่อถือระยะยาวในประเทศไทยขั้นต่ำตั้งแต่
AA- หรือเทียบเท่าขึ้นไป และระยะสั้นในประเทศไทยขั้นต่ำตั้งแต่ F๑+ หรือเทียบเท่าขึ้นไป
(๒) กรณีที่ได้รับการจัดอันดับความน่าเชื่อถือนานาประเทศ
ให้ลงทุนในตราสารหรือผู้ออกที่ได้รับอันดับความน่าเชื่อถือระยะยาวนานาประเทศขั้นต่ำตั้งแต่
A- หรือเทียบเท่าขึ้นไป และระยะสั้นนานาประเทศขั้นต่ำตั้งแต่ A๑+ หรือเทียบเท่าขึ้นไป
๓.๖ การลงทุนในตราสารในประเทศตามข้อ
๖ (ก) (๑๒) ให้สามารถลงทุนได้ตามที่กระทรวงการคลังหรือธนาคารแห่งประเทศไทยเป็นผู้ออก
๓.๗ หน่วยลงทุนตามข้อ
๖ (ก) (๑๕) จะต้องมีการเสนอขายในประเทศที่มีหน่วยงานกำกับดูแลการซื้อขายหลักทรัพย์ซึ่งเป็นสมาชิกของ
International Organization of Securities Commissions (IOSCO) หรือมีตลาดซื้อขายหลักทรัพย์ที่เป็นสมาชิกของ
World Federation of Exchanges (WFE)
๓.๘ ตราสารอนุพันธ์ตามข้อ ๖ (ก) (๑๗) ให้ลงทุนได้ในสัญญาซื้อขายล่วงหน้าฟิวเจอร์ส (Futures) สัญญาซื้อขายล่วงหน้าฟอร์เวิร์ด (Forward) สัญญาซื้อขายล่วงหน้าสวอป
(Swap) และสัญญาซื้อขายล่วงหน้าออปชั่น (Options) ซึ่งหลักทรัพย์อ้างอิงของตราสารอนุพันธ์เหล่านี้ต้องเป็นสินค้าหรือตัวแปรอย่างใดอย่างหนึ่งหรือหลายอย่าง
ดังต่อไปนี้
(๑) ตราสารทุน
(๒) ตราสารแห่งหนี้
(๓) ตราสารกึ่งหนี้กึ่งทุน
(๔) ตราสารแห่งหนี้ที่เกิดจากการแปลงสินทรัพย์เป็นหลักทรัพย์
(๕) ตราสารที่มีลักษณะของสัญญาซื้อขายล่วงหน้าแฝงและหุ้นกู้อนุพันธ์
(๖) อัตราดอกเบี้ย
(๗) อัตราแลกเปลี่ยนเงิน
(๘) ดัชนีเงินเฟ้อ หรือดัชนีที่มีองค์ประกอบเป็นสินค้าหรือตัวแปรตาม
(๑) - (๗)
(๙) ดัชนีที่มีองค์ประกอบเป็นดัชนีตาม
(๘)
การลงทุนในตราสารอนุพันธ์ข้างต้น
ให้ลงทุนเฉพาะกรณีที่มีวัตถุประสงค์เพื่อลดความเสี่ยง (hedging) โดยให้ลงทุนรวมกันไม่เกินมูลค่าความเสี่ยงที่กองทุนมีการลงทุนอยู่ในต่างประเทศ

ข้อ ๔  การลงทุนในหลักทรัพย์ที่มีความเสี่ยงตามข้อ
๖ (ข) ของระเบียบคณะกรรมการ ให้เป็นไปตามหลักเกณฑ์ วิธีการ และเงื่อนไข
ดังต่อไปนี้
๔.๑ ตราสารแห่งหนี้ตามข้อ ๖ (ข) (๒) ที่รัฐวิสาหกิจไทยเป็นผู้ออก
ซึ่งกระทรวงการคลังมิได้เป็นผู้รับรอง ผู้รับอาวัล ผู้สลักหลังหรือผู้ค้ำประกัน
หรือกระทรวงการคลังเป็นผู้รับรอง ผู้รับอาวัล ผู้สลักหลัง หรือผู้ค้ำประกันเงินต้นหรือดอกเบี้ย
ไม่เต็มจำนวนหรือจำกัดความรับผิด โดยตราสารหรือผู้ออกไม่ได้รับการจัดอันดับความน่าเชื่อถืออยู่ในระดับน่าลงทุน
ที่มีฐานะมั่นคงและผ่านคณะกรรมการเห็นชอบ 
๔.๒ ตราสารแห่งหนี้ตามข้อ ๖ (ข) (๓) ให้ลงทุนได้ตามหลักเกณฑ์ที่กำหนดในข้อ
๓.๔
๔.๓ ตราสารตามข้อ
๖ (ข) (๖) ให้ลงทุนได้ตามหลักเกณฑ์ที่กำหนดในข้อ ๓.๕ 
๔.๔ ตราสารตามข้อ
๖ (ข) (๗) ให้ลงทุนได้ตามหลักเกณฑ์ ดังนี้
(๑) เป็นตราสารกึ่งหนี้กึ่งทุนทุกประเภทยกเว้นตราสาร
Basel III
(๒) กรณีมีการรับมอบทรัพย์สินหรือหลักทรัพย์ใด ๆ ทรัพย์สินหรือหลักทรัพย์นั้นต้องเป็นทรัพย์สินหรือหลักทรัพย์ที่สำนักงานสามารถลงทุนได้ตามระเบียบคณะกรรมการ
และต้องเป็นหลักทรัพย์จดทะเบียน
๔.๕ หลักทรัพย์ตามข้อ
๖ (ข) (๙) - (๑๒) จะต้องมีการเสนอขายในประเทศที่มีหน่วยงานกำกับดูแลการซื้อขายหลักทรัพย์ซึ่งเป็นสมาชิกของ
International Organization of Securities Commissions (IOSCO) หรือมีตลาดซื้อขายหลักทรัพย์ที่เป็นสมาชิกของ
World Federation of Exchanges (WFE)
๔.๖ ตราสารอนุพันธ์ตามข้อ ๖ (ข) (๑๖) ให้ลงทุนได้ตามหลักเกณฑ์ที่กำหนดในข้อ ๓.๘

ข้อ ๕  การพิจารณาอันดับความน่าเชื่อถือของตราสารหรือกิจการตามข้อ
๖ (ก) (๒) (๔) - (๑๑) (๑๓) (๑๔) และข้อ ๖ (ข) (๑) - (๗) ของระเบียบคณะกรรมการ ให้ดำเนินการ
ดังนี้
๕.๑ กรณีที่เป็นการเสนอขายภายในประเทศไทย
หากผู้มีภาระผูกพันมีภูมิลำเนาอยู่ในประเทศไทย
ให้ใช้อันดับความน่าเชื่อถือระยะสั้นในประเทศไทย หรืออันดับความน่าเชื่อถือระยะยาวในประเทศไทยเท่านั้น
สำหรับกรณีผู้มีภาระผูกพันมีภูมิลำเนาอยู่ในต่างประเทศ ให้ใช้อันดับความน่าเชื่อถือระยะสั้นนานาประเทศ หรืออันดับความน่าเชื่อถือระยะยาวนานาประเทศก่อน
หากไม่มีจึงใช้อันดับความน่าเชื่อถือระยะสั้นในประเทศไทย
หรืออันดับความน่าเชื่อถือระยะยาวในประเทศไทย
๕.๒ กรณีที่เป็นการเสนอขายในต่างประเทศ
ไม่ว่าผู้มีภาระผูกพันจะมีภูมิลำเนาอยู่ต่างประเทศหรือในประเทศไทย ให้ใช้อันดับความน่าเชื่อถือระยะสั้นนานาประเทศ
หรืออันดับความน่าเชื่อถือระยะยาวนานาประเทศเท่านั้น
๕.๓ กรณีที่อันดับความน่าเชื่อถือระยะสั้นหรือระยะยาวมีมากกว่าหนึ่งอันดับ
ให้เลือกจากอันดับความน่าเชื่อถือที่ต่ำที่สุด

ข้อ ๖  กรณีภายหลังการลงทุนตามระเบียบคณะกรรมการตามข้อ
๖ (ก) (๒) (๔) - (๑๑) (๑๓) (๑๔) และข้อ
๖ (ข) (๑) - (๗) หลักทรัพย์ หรือผู้ออก ผู้รับรอง ผู้รับอาวัล ผู้สลักหลัง หรือผู้ค้ำประกันหลักทรัพย์นั้น
ถูกปรับลดอันดับความน่าเชื่อถือต่ำกว่าอันดับความน่าเชื่อถือที่กำหนดให้ลงทุนได้ ให้สำนักงานดำเนินการอย่างใดอย่างหนึ่ง
ดังนี้
๖.๑ กรณีถูกปรับลดอันดับความน่าเชื่อถือต่ำกว่าอันดับความน่าเชื่อถือที่กำหนดให้ลงทุนได้ แต่ไม่ต่ำกว่าอันดับความน่าเชื่อถืออยู่ในระดับน่าลงทุน
ให้สำนักงานเสนอแผนการดำเนินการต่อคณะกรรมการลงทุน
๖.๒ กรณีถูกปรับลดอันดับความน่าเชื่อถือต่ำกว่าอันดับความน่าเชื่อถืออยู่ในระดับน่าลงทุน
ให้สำนักงานพิจารณาขายหลักทรัพย์โดยไม่ชักช้า และรายงานผลให้คณะกรรมการทราบ

ข้อ ๗  การจัดหาผลประโยชน์สำนักงานต้องควบคุมสัดส่วนการลงทุนในหลักทรัพย์
ตามข้อ ๖ ของระเบียบคณะกรรมการ ดังต่อไปนี้
๗.๑ การลงทุนในต่างประเทศตามข้อ
๖ รวมกันไม่เกินร้อยละห้าของเงินกองทุน
๗.๒ กรณีหลักทรัพย์ตามข้อ
๖ (ข) (๘) และข้อ ๖ (ข) (๙) ที่มีนโยบายลงทุนในหลักทรัพย์ตามข้อ ๖ (ข) (๘) ให้ลงทุนรวมกันไม่เกินร้อยละสามสิบของเงินกองทุน

ข้อ ๘  การจัดหาผลประโยชน์สำนักงานต้องควบคุมสัดส่วนการลงทุนในแต่ละรุ่นของหลักทรัพย์
ดังนี้
๘.๑ สำหรับการลงทุนในประเทศกรณีหลักทรัพย์ตามข้อ ๖ (ก) (๙) -
(๑๔) และข้อ
๖ (ข) (๕) - (๗) ยกเว้นตั๋วแลกเงิน ตั๋วสัญญาใช้เงิน และหุ้นกู้ระยะสั้น ให้ลงทุนได้ไม่เกินร้อยละยี่สิบห้าของมูลค่าตราสารแต่ละรุ่น โดยพิจารณาจากมูลค่าหน้าตราสารสำหรับกรณีการลงทุนในประเทศ
๘.๒ กรณีหลักทรัพย์ตามข้อ ๖ (ข) (๘) ให้ลงทุนได้ไม่เกินร้อยละยี่สิบของจำนวนหุ้นจดทะเบียนที่เรียกชำระแล้ว

ข้อ ๙  การจัดหาผลประโยชน์สำนักงานต้องควบคุมสัดส่วนการลงทุนในกิจการ
เฉพาะที่เป็นกิจการหนึ่งกิจการใด ดังต่อไปนี้
๙.๑ กรณีรัฐวิสาหกิจไทยให้ลงทุนในหลักทรัพย์อย่างใดอย่างหนึ่งหรือหลายอย่างรวมกันในกิจการของนิติบุคคลนั้นได้ไม่เกินร้อยละยี่สิบของเงินกองทุน

๙.๒ กรณีนิติบุคคลที่เป็นธนาคารตามกฎหมายว่าด้วยธุรกิจสถาบันการเงิน
ธนาคารที่มีกฎหมายเฉพาะจัดตั้งขึ้น ธนาคารที่จัดตั้งขึ้นตามกฎหมายต่างประเทศและมีถิ่นที่อยู่นอกราชอาณาจักร
ซึ่งเป็นผู้ออก ผู้รับรอง ผู้รับอาวัล ผู้สลักหลัง
หรือผู้ค้ำประกันหลักทรัพย์ ให้ลงทุนในหลักทรัพย์อย่างใดอย่างหนึ่งหรือหลายอย่างรวมกัน
ในกิจการของนิติบุคคลนั้นได้ไม่เกินร้อยละห้าของเงินกองทุน
๙.๓ กรณีนิติบุคคลที่จัดตั้งขึ้นตามกฎหมายไทยหรือต่างประเทศ
ซึ่งเป็นผู้ออก ผู้รับรอง ผู้รับอาวัล ผู้สลักหลัง หรือผู้ค้ำประกันหลักทรัพย์
ยกเว้นบริษัทจัดการกองทุน นิติบุคคลเฉพาะกิจ (special purpose vehicle) ให้ลงทุนในหลักทรัพย์อย่างใดอย่างหนึ่ง
หรือหลายอย่างรวมกันในกิจการของนิติบุคคลนั้นได้ไม่เกินร้อยละห้าของเงินกองทุน
๙.๔ กรณีนิติบุคคลเฉพาะกิจ
(special purpose vehicle) เป็นผู้ออกหลักทรัพย์
ให้ลงทุนในหลักทรัพย์อย่างใดอย่างหนึ่งหรือหลายอย่างรวมกัน ในกิจการของนิติบุคคลเฉพาะกิจนั้นได้ไม่เกินร้อยละสามของเงินกองทุน
การพิจารณาสัดส่วนการลงทุนตามข้อ
๙.๑ - ๙.๔ ให้หมายรวมถึงการทำธุรกรรมเงินฝาก การทำธุรกรรมซื้อโดยมีสัญญาขายคืน ธุรกรรมขายโดยมีสัญญาซื้อคืน
ตราสารอนุพันธ์ และธุรกรรมให้ยืมและยืมหลักทรัพย์กับคู่สัญญา
 ทั้งนี้ หากเป็นการลงทุนในหลักทรัพย์ที่มีผู้รับรอง
ผู้รับอาวัล ผู้สลักหลัง หรือผู้ค้ำประกันหลักทรัพย์ ให้นับจากวงเงินลงทุนในหลักทรัพย์กับนิติบุคคลที่เป็นผู้รับรอง
ผู้รับอาวัล ผู้สลักหลัง หรือผู้ค้ำประกันลำดับสุดท้ายนั้นด้วย

ข้อ ๑๐  การควบคุมสัดส่วนการลงทุนในแต่ละกลุ่มกิจการ
ซึ่งเป็นบริษัทใหญ่และบริษัทย่อยตามมาตรฐานบัญชีที่สภาวิชาชีพบัญชีขึ้นบัญชีกำหนดให้จัดทำงบการเงินรวม
กำหนดให้สัดส่วนที่ลงทุนในแต่ละกลุ่มกิจการที่เป็น นิติบุคคลที่เป็นธนาคารตามกฎหมายว่าด้วยธุรกิจสถาบันการเงิน
ธนาคารที่มีกฎหมายเฉพาะจัดตั้งขึ้น ธนาคารที่จัดตั้งขึ้นตามกฎหมายต่างประเทศและมีถิ่นที่อยู่นอกราชอาณาจักร
และ นิติบุคคลที่จัดตั้งขึ้นตามกฎหมายไทยหรือต่างประเทศ โดยไม่รวมบริษัทจัดการกองทุน
นิติบุคคลเฉพาะกิจ (special purpose vehicle : SPV) รวมกันไม่เกินร้อยละสิบของเงินกองทุน
การพิจารณาสัดส่วนการลงทุนในวรรคหนึ่งให้หมายรวมถึงการทำธุรกรรมเงินฝาก
ธุรกรรมซื้อโดยมีสัญญาขายคืน ธุรกรรมขายโดยมีสัญญาซื้อคืน ตราสารอนุพันธ์ และธุรกรรมให้ยืมและยืมหลักทรัพย์กับคู่สัญญา  ทั้งนี้ หากเป็นการลงทุนในหลักทรัพย์ที่มีผู้รับรอง
ผู้รับอาวัล ผู้สลักหลัง หรือผู้ค้ำประกันหลักทรัพย์ ให้นับจากวงเงินลงทุนในหลักทรัพย์กับนิติบุคคลที่เป็นผู้รับรอง
ผู้รับอาวัล ผู้สลักหลัง หรือผู้ค้ำประกันลำดับสุดท้ายนั้นด้วย

ข้อ ๑๑  คู่ค้าในการทำธุรกรรมหลักทรัพย์ ตามข้อ ๖ ของระเบียบคณะกรรมการ
ต้องมีลักษณะ ดังนี้
๑๑.๑ คู่ค้าที่ทำธุรกรรมในตลาดซื้อขายหลักทรัพย์ที่จดทะเบียน
(Exchange Traded) ต้องรองรับการซื้อขายผ่านระบบ
DVP (Delivery-versus-Payment)
ทั้งนี้ คู่ค้าหลักทรัพย์ที่ทำธุรกรรมจองซื้อหลักทรัพย์อยู่ระหว่างเข้าจดทะเบียนในตลาดหลักทรัพย์
บริษัทหลักทรัพย์จัดการกองทุนสำหรับทำธุรกรรมเกี่ยวกับหน่วยลงทุนหรือหน่วยทรัสต์ หรือใบทรัสต์
ผู้จัดจำหน่ายหรือผู้ให้บริการหรือตัวแทนที่ได้รับมอบหมายหรือนิติบุคคลอันใด ซึ่งผู้กำกับดูแลตลาด
มีกลไกป้องกันความเสี่ยงด้านการส่งมอบหลักทรัพย์ให้ถือว่าเป็นคู่ค้าตามข้อ ๑๑.๑
๑๑.๒ คู่ค้าที่ทำธุรกรรมนอกตลาดซื้อขายหลักทรัพย์ที่จดทะเบียน
(Over-the-Counter: OTC) ต้องได้รับอันดับความน่าเชื่อถือระยะยาวในประเทศไทย
ตั้งแต่ A- หรือเทียบเท่าขึ้นไป
หรืออันดับความน่าเชื่อถือระยะยาวนานาประเทศ ตั้งแต่ BBB- หรือเทียบเท่าขึ้นไป
ยกเว้น คู่ค้าที่เป็นกระทรวงการคลัง และธนาคารแห่งประเทศไทย

ข้อ ๑๒  เมื่อปรากฏในภายหลังว่าการนำเงินกองทุนไปจัดหาผลประโยชน์ไม่เป็นไปตามประกาศนี้ ให้สำนักงานดำเนินการแก้ไขให้เป็นไปตามประกาศภายในสามสิบวันนับแต่วันที่ทราบเหตุ
เว้นแต่มีเหตุจำเป็นและสมควร โดยคำนึงถึงผลประโยชน์ของกองทุนเป็นสำคัญ
อาจขอขยายระยะเวลาเกินกว่าสามสิบวันได้โดยได้รับความเห็นชอบจากคณะกรรมการกองทุนเงินทดแทน
ความในวรรคหนึ่ง
ไม่รวมถึงกรณีอันเนื่องมาจากการที่มูลค่าหลักทรัพย์ตามราคาตลาดเปลี่ยนแปลงไปหรือเหตุการณ์อื่นที่มิใช่การลงทุนเพิ่มเติม
โดยกรณีดังกล่าวให้สำนักงานพิจารณาดำเนินการแก้ไขภายในระยะเวลาที่เหมาะสมโดยคำนึงถึงผลประโยชน์ของกองทุนเป็นสำคัญ
 ทั้งนี้ ต้องได้รับความเห็นชอบจากคณะกรรมการกองทุนเงินทดแทน

ข้อ ๑๓  กรณีการลงทุนในหลักทรัพย์ใด
ๆ ตามข้อ ๖ แห่งระเบียบคณะกรรมการที่ไม่ได้กำหนดหลักเกณฑ์ วิธีการ และเงื่อนไขไว้ในประกาศนี้
สำนักงานจะลงทุนมิได้

ข้อ ๑๔  ในกรณีที่สำนักงานมีการลงทุนในหลักทรัพย์ใดไว้แล้วโดยชอบก่อนวันที่ประกาศฉบับนี้ใช้บังคับ
และการลงทุนในหลักทรัพย์นั้นไม่เป็นไปตามประกาศฉบับนี้ ให้สำนักงานยังลงทุนต่อไปได้

ประกาศ ณ วันที่ ๑๖ สิงหาคม พ.ศ. ๒๕๖๒
อนันต์ชัย  อุทัยพัฒนาชีพ
ประธานกรรมการกองทุนเงินทดแทน

ชญานิศ/จัดทำ
๑๔ สิงหาคม ๒๕๖๓

สุภาทิพย์/ตรวจ
๑๘ สิงหาคม ๒๕๖๓

[๑] ราชกิจจานุเบกษา
เล่มที่ ๑๓๖/ตอนพิเศษ ๒๔๕ ง/หน้า ๔๙/๑ ตุลาคม ๒๕๖๒